Alueiden komitean lausunto aiheesta "Komission työasiakirja: Nuorten eurooppalainen vapaaehtoispalvelu" CdR 191/96 fin



Virallinen lehti nro C 042 , 10/02/1997 s. 0001



Alueiden komitean lausunto aiheesta "Komission työasiakirja: Nuorten eurooppalainen vapaaehtoispalvelu" (97/C 42/01) ALUEIDEN KOMITEA, joka ottaa huomioon Euroopan komission työasiakirjan: Nuorten eurooppalainen vapaaehtoispalvelu, ottaa huomioon Euroopan komission 18. maaliskuuta 1996 Euroopan unionin perustamissopimuksen 198 c artiklan ensimmäisen kohdan mukaisesti tekemän päätöksen pyytää alueiden komitean lausunto, ottaa huomioon maaliskuun 8. päivänä 1996 tekemänsä päätöksen antaa lausunnon valmistelu valiokunta 6:lle (Koulutus), ottaa huomioon valiokunta 6:n heinäkuun 12. päivänä 1996 hyväksymän lausuntoluonnoksen (CdR 191/96 rev.), jonka esittelijänä toimi Norbert Giltjes. sekä katsoo että Euroopan parlamentin 22. syyskuuta 1995 tekemässä päätöksessä pyydetään komissiota laatimaan ja toimittamaan Euroopan parlamentille ja neuvostolle tiedonanto eurooppalaisen vapaaehtoispalvelun käynnistämisestä ja määrittämään vapaaehtoistyöntekijöiden oikeusasema, katsoo että valkoisessa kirjassaan "Opettaminen ja oppiminen / Kohti kognitiivista yhteiskuntaa" komissio painottaa aikovansa käynnistää tukimuotoja, joiden turvin vapaaehtoistyöntekijöiden on mahdollisuus osallistua julkisiin palvelutehtäviin oman maansa ulkopuolella. Lisäksi komissio ilmoitti tutkivansa mahdollisuutta luoda eurooppalaisen vapaaehtoispalvelun oikeus ja rahoituspuitteet, katsoo että lausunnossaan koulutusta käsittelevästä valkoisesta kirjasta (CdR 115/96) () alueiden komitea hyväksyi komission ehdotuksen, hyväksyi 13. ja 14. marraskuuta 1996 pitämässään 15. täysistunnossa (marraskuun 13. päivän kokouksessa) yksimielisesti seuraavan lausunnon. 1. Yleistä 1.1. Aloite eurooppalaisesta vapaaehtoispalvelusta 1.1.1. Alueiden komitea on tyytyväinen komission työasiakirjaan, joka sisältää ehdotuksia eurooppalaisen vapaaehtoispalvelun kokeilutoimiksi. Vapaaehtoispalvelu tarjoaa nuorille mahdollisuuden osallistua yhteiskunta-, kulttuuri- ja ympäristöalan toimintaan jossakin toisessa jäsenvaltiossa ja edistää paikallisen yhteisön hyvinvointia. Komitea on erityisen tyytyväinen syrjäytyneiden nuorten osallistumisesta, koska he pääsevät vain rajoitetusti EU:n pääkoulutusohjelmiin. 1.1.2. Alueiden komitea kannattaa komission valitsemaa kokeilevaa lähestymistapaa ja on sitä mieltä, että eurooppalaisen vapaaehtoispalvelun kokeilusta saadaan hyödyllistä tietoa komissiossa työn alla olevaa monivuotista eurooppalaista vapaaehtoispalveluohjelmaa suunniteltaessa. 1.1.3. Alueiden komitea on tyytyväinen sille tarjottuun mahdollisuuteen vaikuttaa päätöksentekomenettelyyn jo sen alkuvaiheissa, jolloin komitean näkemykset voidaan ottaa tehokkaasti huomioon ohjelmaa muotoiltaessa. 1.1.4. Alueiden komitea toivoo, ettei eurooppalainen nuorten vapaaehtoispalvelu haittaa muita ohjelmia, esim. Eurodyssée-ohjelmaa. 2. Erityistä 2.1. Vaikutukset alue- ja paikallisviranomaistasolla 2.1.1. Eurooppalainen vapaaehtoispalvelu ei aseta suoria vaatimuksia alue- ja paikallisviranomaisille, vaikka monet näistä edustavatkin merkittävää toimivaltaa nuoriso-, työllistämis- ja koulutusohjelmissa. Lisäksi alue- ja paikallisviranomaisilla on kokemusta nuorten vapaaehtoispalvelujärjestelmien kehittämisestä. 2.1.2. Alueiden komitea on tyytyväinen komission valitsemaan hajautettuun lähestymistapaan kokeiluhankkeiden toteutuksessa, koska tällöin myös eurooppalainen vapaaehtoispalvelu voi tehokkaasti vastata paikallisiin ja alueellisiin kehittämistarpeisiin ja samalla vahvistaa EU:n taloudellista ja yhteiskunnallista yhteenkuuluvuutta. 2.1.3. Alueiden komitea on erityisen mielissään paikallis- ja alueviranomaisten osallistumisesta kokeiluhankkeiden toteutukseen. Paikallis- ja alueviranomaiset toimivat kansalaisjärjestöjen pääkumppaneina hankkeita tarjottaessa ja niistä ilmoitettaessa, vapaaehtoistyöntekijöiden valinnasta, valmentamisesta ja neuvonnasta sekä myöhemmästä seurannasta vastaavissa verkoissa, paikallistason tiedottajina sekä vapaaehtoistyöstä saadun kokemuksen ohjauksesta ja seurannasta vastaavana tahona, osallisina komissiota avustavassa ja neuvovassa teknisessä ryhmässä. 2.1.4. Alueiden komitea pyytää komissiota varmistamaan, että hajautettua lähestymistapaa noudatetaan yhteisön ohjelmaa luotaessa. Lisäksi alueiden komitea vaatii, että paikallis- ja alueviranomaiset ovat edustettuina kaikissa ohjelman toteuttamista varten perustettavissa toimikunnissa. 2.1.5. Alueiden komitea toivoo paikallis- ja alueviranomaisten koordinoimaa tukea EU:n paikallis- ja aluetason tietoverkoille. Näin varmistetaan toimivan käytännön leviäminen ja kokemusten vaihto pyrittäessä kehittämään eurooppalaista vapaaehtoispalvelua. 2.1.6. Alueiden komitea korostaa, että ohjelman onnistuminen riippuu siitä, miten tehokkaasti ohjelma toteutetaan paikallis- ja aluetasolla. Tämän vuoksi alueiden komitea vaatii, että monista ohjelman kohdista vastuussa olevia paikallis- ja alueviranomaisia kuullaan kaikissa ohjelman hallintaan liittyvissä päätöksissä. 2.1.7. Alueiden komitea korostaa tarvetta varmistaa, että alue- ja paikallisyhteisöjen ja niitä edustavien järjestöjen sekä jäsenvaltioiden kokemukset tällä alalla otetaan aloitteessa tehokkaasti huomioon. 2.2. Eurooppalaisen vapaaehtoispalvelun toimintamuotoja 2.2.1. Alueiden komitea toteaa tyytyväisenä, että valitut toimet edistävät paikallista ja alueellista kehitystä ja kohdistuvat taajama- ja maaseutualueille, joilla on taloudellisia, sosiaalisia sekä ympäristöongelmia. Komitea toteaa, että näin voidaan torjua yhteiskunnallista syrjäytymistä ja luoda paikallisia kehitystyömahdollisuuksia keskittymällä ilmenneisiin uusiin tarpeisiin, kuten nuorten sosiaaliseen ja ammatilliseen integraatioon. 2.2.2. Alueiden komitea tähdentää kuitenkin tasavertaisten osallistumismahdollisuuksien varmistamista kaikille alueille ja seuduille, erityisesti syrjäisille ja ulkoalueille tai sellaisille alueille, joilla puhutaan harvinaista kieltä. 2.2.3. Alueiden komitea toivoo, että eurooppalaisten vapaaehtoisten "rauhanjoukkojen" perustamista tutkineen valmisteluryhmän raportissa esitetyn ehdotuksen mukaisesti aloitteen piirissä kiinnitetään huomiota humanitaarisiin toimiin alueilla, joilla on tapahtunut luonnonkatastrofeja (tulvia, tulipaloja, maanjäristyksiä, jne.). Komitea painottaa kuitenkin, että näiden toimien piirissä tulisi antaa koulutusmahdollisuuksia ja että nuorten vapaaehtoispalvelun ei tulisi vähentää ammattikoulutusta vaativia vaarallisia tehtäviä sisältäviä työpaikkoja, joissa vaaditaan kokemusta. 2.2.4. Alueiden komitea ilmaisee huolensa vapaaehtoispalvelun väärinkäytöstä halvan työvoiman lähteenä. Komitea vaatii, erityishuomiota kiinnitettävän siihen, ettei eurooppalainen vapaaehtoispalvelu kilpaile maksetun työvoiman kanssa tai pyri korvaamaan sitä. Komission on varmistettava asia mahdollisia hankkeita valittaessa ja vääristymien ehkäisemiseksi suunnattujen valvontatoimien yhteydessä. 2.3. Kolmansien maiden osallistuminen 2.3.1. Alueiden komitea vaatii kolmansien maiden ottamista mukaan eurooppalaiseen vapaaehtoispalvelutoimintaan sekä vapaaehtoisten vastaanottajana että lähettäjänä. Komitea katsoo, että tämä on tärkeää pyrittäessä lisäämään kulttuurien välistä yhteisymmärrystä taistelussa rasismia ja muukalaisvihaa vastaan; samalla voidaan edistää rauhaa ja solidaarisuutta kansainvälisellä tasolla. Komitean mukaan kehitysmaissa toteutettaviin vapaaehtoispalveluhankkeisiin on tärkeää sisällyttää humanitäärisen avun toimia, joilla pyritään helpottamaan erityisesti kuivuuden ja nälänhädän aiheuttamia ongelmia. Komitea huomauttaa myös, että yhdessä kolmansien maiden kanssa toteutettavien tämän alan hankkeiden nykyisiä mahdollisuuksia ja yhteistyörakenteita tulisi parantaa käsillä olevan aloitteen avulla. 2.3.2. Komitea kannattaa Keski- ja Itä-Euroopan maiden, mukaan lukien Baltian maat, ottamista ohjelman piiriin maiden yhteisöön liittymistä edeltävän toimintasuunnitelman yhteydessä. Tämä vahvistaisi eurooppalaista solidaarisuutta ja tukisi maiden siirtymistä kohti täysjäsenyyttä. 2.4. Syrjäytyneiden nuorten osallistuminen 2.4.1. Alueiden komitea on tyytyväinen siihen, että eurooppalaiseen vapaaehtoispalveluun voi osallistua myös ilman virallista loppututkintoa ja että erityistä huomiota kiinnitetään syrjäytyneiden nuorten mahdollisuuksiin osallistua ohjelmaan. 2.4.2. Syrjäytyneet nuoret jäävät usein sivustakatsojiksi ja heillä on muita enemmän ongelmia integroitua sosiaaliseen ja ammatilliseen elämään. Eurooppalaisen vapaaehtoispalvelun on pyrittävä raivaamaan tällaisia esteitä ja katkaistava yhteiskunnasta vieraantumisen kierre. 2.4.3. Syrjäytyneiden nuorten rajallinen osallistuminen EU:n koulutustarjontaan sekä Sokrates- ja Leonardo-ohjelmien kaltaisiin koulutusohjelmiin lisää tarvetta kohdistaa toimintaa tähän ryhmään eurooppalaisen vapaaehtoispalvelun muodossa. 2.4.4. Alueiden komitea huomauttaa, että vapaaehtoispalvelujakson pituudeksi kaavailtu 6 12 kuukautta saattaa vähentää syrjäytyneiden nuorten intoa osallistua toimintaan, koska ajatus vieraaseen ympäristöön lähtemisestä voi tuntua pelottavalta. Vain harvalla syrjäytyneistä nuorista on ollut mahdollisuus matkustaa kotipaikkansa ulkopuolelle ulkomaanmatkailusta puhumattakaan. 2.4.5. Alueiden komitea painottaa, että syrjäytyneiden nuorten osallistumisen tukemiseksi on ryhdyttävä riittäviin toimiin. Komitea korostaa paikallis- ja alueviranomaisten mahdollisuuksia levittää tietoa paikallis- ja aluetasolla ja juuri epäsuotuisilla alueilla. Samalla he voivat neuvoa ja seurata vapaaehtoistyöntekijöitä ottaen huomioon heidän erityistarpeensa. Lisäksi komitea on tyytyväinen komission ehdotukseen varmistaa sellaisten järjestöjen osallistuminen, joilla on kokemusta syrjäytyneiden nuorten parissa työskentelystä. 2.4.6. Alueiden komitea toivoo komission varmistavan, että mahdollisimman moni yhteisön syrjäytynyt nuori voi osallistua aloitteeseen ja ettei hankkeita luovien järjestöjen jäsenyys ole tämän edellytyksenä. 2.5. Eurooppalaisen vapaaehtoispalvelun koulutuspuitteet 2.5.1. Alueiden komitea on tyytyväinen siihen, että eurooppalainen vapaaehtoispalvelu on ensisijaisesti koulutusaloite; komitean mukaan onkin varmistettava, että hankkeet tarjoavat harjoittelumahdollisuuksia vapaaehtoistyöntekijöille. 2.5.2. Alueiden komitea katsoo, että eurooppalaisen vapaaehtoispalvelun toimien myötä nuorilla on mahdollisuus kehittää vastuuntuntoaan ja oma-aloitteisuuttaan sekä oppia samalla uusia taitoja (mm. kieli-, kommunikaatio- ja teknisiä taitoja) sekä tietoja, jotka helpottavat heidän yhteiskunnallista osallistumistaan ja siirtymistään työelämään. 2.5.3. Komitea kannattaa komission ehdotusta myöntää tulevaa työnantajaa ajatellen "eurooppalaisella leimalla" varustettu todistus osoituksena vapaaehtoistyöntekijän omaksumista tiedoista ja taidoista. 2.5.4. Eurooppalaisen vapaaehtoispalvelun myötä nuoret voivat laajentaa maantieteellistä ja kulttuurista näköpiiriään tutustuessaan uuteen maahan, kieleen ja kulttuuriin. Alueiden komitea katsoo, että muista kulttuureista oppiminen voi edistää ymmärrystä jäsenvaltioiden välillä ja tukea rasismin ja muukalaisvihan vastaisia toimia. 2.6. Koulutus 2.6.1. Alueiden komitean mukaan vapaaehtoistyöntekijöiden asianmukaisesta kielenopetuksesta on huolehdittava ennen palvelujakson alkamista ja sen aikana. Komitea toivoo ohjelmaan lisättävän kohtia, joiden perusteella paikallis- ja alueviranomaiset sekä kansalaisjärjestöt voivat tukea tällaista kielenopetusta sekä muuta lisäkoulutusta. 2.6.2. Alueiden komitea vaatii hankkeiden toteutuksesta vastaavien ohjaajien ja hallintovirkamiesten kouluttamista ja esittää käynnistettäväksi seminaareja ja verkkoja kokemusten vaihtamiseksi sekä toimivan käytännön ja opetusmateriaalin levittämiseksi. 2.7. Nuorten vapaaehtoistyöntekijöiden ohjaus ja tukeminen 2.7.1. Alueiden komitea on tyytyväinen paikallis- ja alueviranomaisille nuorten vapaaehtoistyöntekijöiden ohjaukseksi ja tukemiseksi myönnettyyn asemaan. 2.7.2. Komitea korostaa, että vapaaehtoistyöntekijöille on tarjottava asianmukaista neuvontaa ja ohjausta ennen palvelujaksoa ja sen aikana, jotta he voivat vastata eurooppalaisen vapaaehtoispalvelun heille asettamiin haasteisiin. Alueiden komitea tähdentää, että tähän on kiinnitettävä erityistä huomiota syrjäytyneiden ja herkässä tilanteessa olevien, mahdollisesti ammattiauttajan apua henkilökohtaisiin ongelmiinsa tarvitsevien nuorten erityistarpeiden ollessa kyseessä. 2.7.3. Vapaaehtoispalvelun käytännön merkityksen korostamiseksi alueiden komitea suosittaa kokouskäytännön aloittamista (jokaisen palvelujakson aikana ja päätteeksi), jotta eri jäsenvaltioiden vapaaehtoistyöntekijät voisivat vaihtaa tietoa kokemuksistaan. Kokouksissa voitaisiin neuvonnan ja ohjauksen lisäksi antaa asianmukaisia tietoja työnhausta, haastattelutaidoista sekä erilaisista kursseista. 2.7.4. Vapaaehtoispalvelujaksoa seuraavan ohjauksen on tarjottava mahdollisuus työnhakua helpottavaan jatkuvaan neuvontaan; vaihtoehtoisesti ohjauksessa voidaan kannustaa nuoria jatkokoulutukseen. 2.7.5. Alueiden komitea katsoo, että vapaaehtoistyöntekijän tehokas tukeminen palvelujakson päätyttyä on ensisijaisen tärkeää, jotta eurooppalaisesta vapaaehtoispalvelusta on todellista hyötyä nuorille. Komitea antaa täyden tukensa komission perustamalle verkolle, joka tukee vapaaehtoistyöntekijöiden ammatillista integroitumista palvelujakson jälkeen. 2.8. Voitettavat esteet 2.8.1. Alueiden komitea toteaa, että nuorten vapaaehtoistyöntekijöiden eurooppalaisen oikeusaseman määrittäminen poistaisi tehokkaasti nuorten osallistumista haittaavia, vapaaseen liikkuvuuteen, sosiaaliturvaan ja verotukseen liittyviä esteitä. Komitea ehdottaa, että oikeudellinen asema laajennetaan koskemaan myös nuoria, jotka osallistuvat alue- ja paikallisyhteisöjen sekä niitä edustavien järjestöjen nykyisin jo toteuttamiin ohjelmiin. Tämä ei tarkoittaisi erityisetuja uusille vapaaehtoistyöntekijöille vaan varmistaisi kaikille vapaaehtoistyöntekijöille samat edut ja samat velvollisuudet kaikkialla Euroopan unionin alueella. 2.8.2. Alueiden komitea toivoo keinoja, joilla voitaisiin helpottaa sellaisten EU:n jäsenvaltiossa oleskelevien kolmansien maiden nuorten kansalaisten liikkuvuutta, joiden ongelmana ovat hallinnolliset viisumimuodollisuudet. 2.8.3. Alueiden komitean mukaan vapaaehtoistyöntekijöiden oikeudet (ylläpito ja majoitus, taskuraha, sairaus-, vahinko- ja vastuuvakuutus) on taattava sopimuksin. Sopimuksessa voisi olla maininta vapaaehtoistyöntekijöiden tehtäviin eurooppalaisen vapaaehtoispalvelun puitteissa kuuluvista erityistehtävistä ja koulutuksesta. Samalla komitea kuitenkin tähdentää, että jäsenvaltioilla on yksinomainen toimivalta sosiaaliturvajärjestelmissä, minkä vuoksi niiden on ajoissa osallistuttava esiin tulevien ongelmien ratkaisemiseen. 3. Päätelmät 3.1. Alueiden komitea antaa täyden tukensa eurooppalaisen vapaaehtoispalvelun kehittämiselle virallisista koulujärjestelmistä irrallisena kasvatuksen välineenä. Vapaaehtoispalvelun avulla voidaan parhaassa tapauksessa helpottaa syrjäytyneiden nuorten pääsyä työmarkkinoille sekä edistää heidän siirtymistään koulutusjärjestelmiin. 3.2. Alueiden komitea on tyytyväinen vapaaehtoispalvelun kautta avautuneeseen mahdollisuuteen vahvistaa solidaarisuutta EU:ssa niin vapaaehtoistyöntekijöiden kuin toimintaan osallistuvien alueiden ja yhteisöjenkin välillä. Komitea kannattaa aloitteen hajautettua lähestymistapaa, koska siinä tunnustetaan paikallis- ja alueviranomaisten merkittävä rooli ja yhdistetään hankkeita alueellisiin kehittämissuunnitelmiin. 3.3. Alueiden komitea toteaa, että eurooppalainen vapaaehtoispalvelu voi olla merkittävässä asemassa pyrittäessä torjumaan sosiaalista syrjäytymistä ja vahvistamaan taloudellista ja yhteiskunnallista yhteenkuuluvuutta EU:ssa. Samalla toiminta tukee kansalaisten Euroopan syntyä vahvistaen nuorten tunnetta Euroopan kansalaisuudesta ja solidaarisuudesta. 3.4. Alueiden komitea korostaa kokeilutoiminnan tehokkaan ohjauksen ja arvioinnin merkitystä pyrittäessä luomaan yhtenäistä eurooppalaista mallia monivuotisen ohjelman yhteydessä. Alueiden komitea toivoo, että sitä kuullaan ohjelmaa laadittaessa. Bryssel, 13. marraskuuta 1996. Alueiden komitean puheenjohtaja Pasqual MARAGALL i MIRA () EYVL N:o C 182, 24.6.1996, s. 15